**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.05.2019, ora 08.00 – 01.06.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.06.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la 31.05.2019, la ora 14:00, **AVERTIZAREA HIDROLOGICĂ Nr. 25 – COD GALBEN / COD PORTOCALIU**, valabilă în intervalul *31.05.2019, ora 15:00 – 02.06.2019, ora 16:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tisa, Vişeu, Iza, Tur, Someş, Crasna, Barcău, Crişul Repede, Crişul Negru, Crişul Alb, Mureş, Bega Veche, Bega, Timiş, Bârzava, Moraviţa, Caraş, Nera, Cerna, Drincea, Desnăţui, Jiu, Olt, Vedea, Argeş, Ialomiţa, Călmăţui, Siret, Prut şi râurile din Dobrogea*, cu posibile depăşiri ale **COTELOR DE APĂRARE.**

Această **AVERTIZARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SATU MARE, SĂLAJ, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA și VRANCEA (41 prefecturi) – COD GALBEN*;

*- ARGEŞ, BRAŞOV, BUZĂU, COVASNA, DÂMBOVIŢA, DOLJ, GIURGIU, GORJ, ILFOV, OLT, PRAHOVA, SATU MARE, SIBIU, TELEORMAN și VÂLCEA (15 prefecturi) - COD PORTOCALIU.*

**RÂURI**

**Debitele au fost în creştere, ca urmare a** precipitațiilor căzute în interval și propagării.

Ca urmare a precipitațiilor, sub formă de averse torențiale, căzute în interval şi propagării, s-au produs scurgeri importante pe versanţi, torenţi, pâraie, viituri rapide pe unele râuri mici cu efecte severe de inundaţii locale şi creşteri importante de debite şi niveluri cu depăşiri ale **COTELOR DE APĂRARE** în bazinele hidrografice Teleajen, Prahova şi Niscov.

Din datele primite până la ora 06:00, se situează peste:

- **COTA DE PERICOL** râurile la staţiile hidrometrice: Crasna – Domănești (550+5)-jud. SM;

- **COTELE DE INUNDAŢIE** râurile la staţiile hidrometrice: Tur – Micula (310+40)-jud. SM, Crasna – Berveni (590+33)-jud. SM;

- **COTELE DE ATENŢIE** râurile la staţiile hidrometrice Tur – Călinești Oaș (350+43)-jud. SM, Tur – Turulung (360+32)-jud. SM, Budac - Budacu de Jos (130+19)-jud. BN, Crișul Negru – Tinca (350+44)-jud. BH, Crișul Negru – Talpoș (680+120)-jud. BH, Crișul Negru – Zerind (600+114)-jud. AR, Fîrdea – Gladna (110)-jud. TM, Bârzava – Partoș (50+9)-jud. TM, Vârghiş – Vârghiş (50+28)-jud. CV, Prut – Fălciu (500+34)-jud. VS, Prut – Oancea (440+61)-jud. GL şi Prut – Şiviţa (360+60)-jud. GL.

În interval s-au situat peste:

- **COTELE DE INUNDAȚIE** râurile la stațiile hidrometrice: Topolog – Saraiu (400+30)-Jud. CT, Mierea – Niscov (250+20)-jud. BZ, Sighişoara – Barzii (200)-jud. AR, Budac - Budacu de Jos (190+50)-jud. BN;

- **COTELE DE ATENȚIE** râurile la stațiile hidrometrice: Fârdea – Hăuzeasca (180+5)-jud. TM.

Debitele se situează în jurul și peste mediile multianuale lunare, exceptând râurile din bazinele hidrografice: Cerna, Vedea, Ialomiţa, Bârlad, cele din Dobrogea bazinele superioare ale Timișului, bazinele mijlocii şi inferioare ale Jiului, Oltului, Argeșului, unde se situează la valori cuprinse între 30 – 90% din normalele lunare.

Este în vigoare **AVERTIZAREA HIDROLOGICĂ nr. 25** din 31.05.2019.

În interval au fost emise **11 AVERTIZĂRI de FENOMENE IMEDIATE** şi o **ATENŢIONRE de FENOMENE IMEDIATE**.

**Debitele vor fi în creştere** datorită precipitațiilor în curs, celor prognozate și propagării.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri, cu posibile depășiri ale **COTELOR DE APĂRARE**, datorită precipitaţiilor sub formă de averse torențiale, prognozate și propagării.

Datorită propagării viiturilor formate anterior, se vor situa peste:

- **COTELE DE INUNDAȚIE** râurile la stațiile hidrometrice: Tur – Micula (310+30)-jud. SM, Crasna – Domănești (500+40), Crasna – Berveni (590+20)-jud. SM;

- **COTELE DE ATENȚIE** Crișul Negru și Prut cu valori cuprinse între 20 – 100 cm.

Se menţine în vigoare **AVERTIZAREA HIDROLOGICĂ nr. 25** din 31.05.2019.

**DUNĂRE**

**Debitul la intrarea în ţară (secţiunea Baziaş) în intervalul 31.05 – 01.06.2019 a fost în scădere, având valoarea de 9000 m3/s**, peste media multianuală a lunii iunie (6400 m3/s).

În aval de Porţile de Fier debitele au fost în scădere.

La stația hidrometrică Isaccea – jud. TL nivelul (ora 18:00) s-a menținut peste **FAZA I DE APĂRARE** (380+7).

**Debitul la intrarea în ţară (secţiunea Baziaş) va fi în staţionar (9000 m3/s).**

În aval de Porţile de Fier debitele vor fi în creştere pe sectorul Gruia – Calafat şi în scădere pe sectorul Bechet - Tulcea.

La stația hidrometrică Isaccea – jud. TL nivelul se va menține peste **FAZA I DE APĂRARE** (380).

***Se situează în faza I de apărare următoarele sectoare de dig:***

-Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I şi II, 23 August-Grindu, Grindu-Canton km 30, Ciulineț-Isaccea (din administrarea S.G.A. Tulcea), dig loc. Măcin, dig loc. Smârdan, dig loc. Chilia Veche (din administrarea consiliilor locale), dig şosea Măcin-Smârdan (din administrarea Companiei Naționale de Autostrăzi şi Drumuri Naționale).

***Se situează în faza a II-a de apărare următoarele sectoare de dig:***

-Tudor Vladimirescu, R3, R4, Canton km 30-Ciulineț (din administrarea S.G.A. Tulcea), dig loc. Nufăru-Victoria (din administrarea consiliilor locale).

**2.** **Situaţia meteorologică în intervalul 31.05.2019, ora 09.00 –01.06.2019, ora 06.00**

**Administraţia Naţională de Meteorologie** (A.N.M.) a emis în data de 30.05.2019, la ora 11:00, **AVERTIZAREA METEOROLOGICĂ Nr. 36**, conform căreia:

**- COD GALBEN:** „*În intervalul 31 mai, ora 12 – 01 iunie, ora 10, vremea va fi instabilă. Vor fi averse ce vor avea și caracter torențial, descărcări electrice, grindină și intensificări ale vântului ce vor lua și aspect de vijelie. Cantitățile de apă vor depăși 25 l/mp și izolat 40...50 l/mp. Notă: instabilitatea atmosferică se va menține temporar accentuată și în următoarele zile, în cea mai mare parte a țării.”*

**- COD PORTOCALIU:** ,,*În cea mai mare parte a Munteniei și Dobrogei, nordul Olteniei, jumătatea de sud a Moldovei, precum și în zona Carpaților Meridionali și de Curbură, va ploua torențial, iar în intervale scurte de timp sau prin acumulare se vor înregistra cantități de apă ce vor depăși local 40...50 l/mp și pe arii restrânse 60…80 l/mp. În special în estul și sud-estul țării vor fi vijelii, grindină de medii și mari dimensiuni și frecvente descărcări electrice.”*

Această **AVERTIZARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARGEŞ, BACĂU, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (38 prefecturi) - COD GALBEN;*

*- ALBA, ARGEŞ, BACĂU, BRAŞOV, BRĂILA, BUZĂU, CARAŞ-SEVERIN, CĂLARAŞI, CONSTANŢA, COVASNA, DÂMBOVIŢA, GALAŢI, GIURGIU, GORJ, HUNEDOARA, IALOMIŢA, ILFOV, MEHEDINŢI, PRAHOVA, SIBIU, TULCEA, VASLUI, VÂLCEA, VRANCEA şi Municipiul BUCUREŞTI (25 prefecturi)- COD PORTOCALIU.*

**ÎN ŢARĂ**

Gradul de instabilitate atmosferică a fost în creștere începând cu orele amiezii în cea mai mare parte a țării. Cerul a avut înnorări accentuate și s-au semnalat averse, ce au avut și caracter torențial, frecvente descărcări electrice și intensificări de scurtă durată ale vântului. Astfel de fenomene au fost mai frecvente și mai intense pe arii relativ extinse în Muntenia, nordul Olteniei, local în Dobrogea, sudul Moldovei și la munte și izolat în Transilvania. Din datele colectate la stațiile meteorologice și hidrologice, s-a consemnat grindină pe raza județelor Bistrița-Năsăud, Vâlcea, Prahova și Constanța. Cantitățile de apă înregistrate în intervale scurte de timp sau prin acumulare, până la încheierea prezentului raport, au depășit pe arii restrânse 25...35 l/mp și izolat 60...80 l/mp (până la 94 l/mp în județul Prahova, 72 l/mp în județul Călărași și 62 l/mp în județul Constanța). Temperaturile maxime, în scădere față de ziua precedentă și în general sub cele normale la această dată, s-au situat între 14 grade la Oravița și Reșița și 30 de grade la Tulcea, iar la ora 06.00 se înregistrau valori termice cuprinse între 11 grade la Ocna Șugatag și Târgu Lăpuș și 19 grade la Brăila, Constanța, Gura Portiței, Sulina și Tulcea. Cu totul izolat și trecător a fost ceață.

***Observație:*** *de ieri, de la ora 06.00, au fost în vigoare 10 avertizări de fenomene meteorologice periculoase imediate (5 avertizări cod roșu, 3 avertizări cod portocaliu și 2 atenționări cod galben), după cum urmează:*

*- CNPM: 4 avertizări cod roșu și 1 avertizare cod portocaliu pentru Muntenia;*

*- SRPV Constanța: 1 avertizare cod roșu și 1 avertizare cod portocaliu;*

*- SRPV Cluj: 1 avertizare cod portocaliu și 1 atenționare cod galben;*

*- SRPV Timișoara: 1 atenționare cod galben.*

**LA BUCUREŞTI**

Gradul de instabilitate atmosferică s-a accentuat treptat. Astfel, mai ales seara și în prima parte a nopții, au fost înnorări accentuate și s-au semnalat averse, ce în unele cartiere au avut și caracter torențial, precum și descărcări electrice. Cantitățile de apă înregistrate au fost de 39 l/mp la Afumați și Băneasa și 19 l/mp la Filaret. Vântul a suflat slab și moderat. Temperatura maximă a fost de 25 de grade, iar la ora 06.00 se înregistrau 16 grade la toate stațiile meteorologice.

**3. Prognoza meteorologică în intervalul 01.06.2019, ora 09.00 –02.06.2019, ora 09.00**

**ÎN ŢARĂ**

**Vremea se va menține instabilă. Vor fi înnorări temporar accentuate, averse ce vor avea și caracter torențial, descărcări electrice, intensificări ale vântului, vijelie și izolat grindină. Cantitățile de apă vor depăși 15...25 l/mp, iar pe arii restrânse 35...50 l/mp.** Excepție va face sud-estul și extremitatea sudică a teritoriului, unde astfel de fenomene se vor semnala pe arii restrânse. Temperaturile maxime se vor situa între 19 și 28 de grade, cu cele mai ridicate valori în Dobrogea, iar cele minime vor fi cuprinse, în general, între 10 și 19 grade.

**LA BUCUREŞTI**

Vremea va fi în general instabilă. **Probabilitatea pentru înnorări accentuate, averse și descărcări electrice va fi mai ridicată spre seară.** Vântul va sufla slab până la moderat. Temperatura maximă se va situa în jurul valorii de 24 de grade, iar cea minimă va fi de 15...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, în perioada 29.05.2019 - 31.05.2019, unui incident de mediu în zona comunei Brazi, județul Prahova, care s-a manifestat prin apariția discontinuă, pe perioade scurte, de ape uzate de culoare maroniu-roșcat pe canalul GIB II (gura de evacuare a apelor provenite de pe amplasamentul SC Brazi Industrial Parc SA și SC Veolia Energie Prahova SRL în canalul Brazi-Pisculești), care preia și transportă către râul Prahova și apele uzate epurate provenite din Rafinăria Petrobrazi. Ca urmare a informațiilor primite, reprezentanții S.G.A Prahova au efectuat mai multe controale pe amplasamentul S.C Brazi Industrial Parc S.A și S.C Veolia Energie Prahova S.R.L, în zona canalului Brazi-Pisculești și în zona de confluență a canalului cu râul Prahova, încercând să identifice sursa de proveniență a acestor ape uzate. În perioada 29.05.2019 - 31.05.2019 s-a procedat la verificarea colectoarelor de canalizare din incinta celor doi agenți economici, prin vizualizarea mai multor cămine de pe amplasamentul fiecărei societăți și au fost prelevate probe de apă din punctele de monitorizare a calității apelor uzate aferente fiecărui operator, din canalul deschis Brazi-Pisculești și din râul Prahova. Pe timpul controlului din data de 31.05.2019, la ora 12.00, la verificarea vizuală a caminelor de canalizare din zona decantoarelor exploatate de SC Systems of Ecologycal Solutions SRL, s-a constat că într-un cămin se deversa un lichid gălbui-maroniu cu miros puternic înțepător, care a ajuns în căminul de prelevare probe de pe canalul GIB II. În urma constatărilor de la 31.05.2019 a fost întocmită o Notă de constatare la sediul SC Brazi Industrial Parc SA prin care s-a dispus ca până la identificarea sursei incidentului și eliminarea acesteia, SC Brazi Industrial Parc SA va găsi o soluție privind stoparea imediată a deversărilor de apă neepurată pe acea conductă de canalizare (termen 31.05.2019), precum și monitorizarea în permanență a căminului în care s-a observat deversarea.

Se va reveni cu informații suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru 30.05.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Naţională de Mediu - Comisariatul Judeţean Constanţa*** informează despre producerea, la 31.05.2019, la ora 16:27, unui incendiu la Târgul de legume-fructe din municipiul Constanța (pe varianta Ovidiu). Incendiul a izbucnit de la o flacără provenită de la un aragaz nesupravegheat și a afectat 12 standuri de 18 metri fiecare, în care erau depozitate legume și fructe, 2 autoutilitare și 1 autoturism marca Dacia. În interiorul standurilor erau 16 butelii din care 6 au explodat. Nu s-au înregistrat victime. Incendiul a fost stins în jurul orei 19:57 de către I.S.U. Dobrogea.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, la 29.05.2019, unor doborâturi de vânt care au afectat o suprafaţă de 4,97 ha, fiind estimat un volum de masă lemnoasă doborâtă de circa 2000 m.c., în fond forestier proprietate a statului, în zona de câmpie din cadrul O.S. Corabia, judeţul Olt. S-au luat următoarele măsuri: supravegherea zonei de către personalul silvic în vederea prevenirii sustragerii de material lemnos și a producerii de accidente.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.05.2019-31.05.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE